[Video] SA sanger slaan platekontrak los met FB-videoElandré Schwartz tydens ‘n onderhoud op Expresso. Foto: Günther Schubert @guntherschubert Hy was maar ŉ “kleindorpdromer” van die Oos-Kaap – een met gróót drome nes dié liedjie vertel – maar toe het Elandré Schwartz oornag ŉ internetsensasie geword danksy sý weergawe van die Bruce Springsteen-liedjie “Tougher than the rest”. Die dag toe hy en ŉ vriendin sommer op die ingewing van die oomblik dié liedjie opgeneem en op Facebook gedeel het, het hy allermins verwag dat die reaksie só groot sou wees, vertel die jong sanger. Om die waarheid te sê, sy weergawe van “Tougher than the rest” wat al bykans een miljoen keer op sosiale media gekyk is, het hom nou selfs ŉ platekontrak help losslaan. Schwartz het Maandag aan Maroela Media vertel hy is nog besig om sin te maak van sy oornagsukses. “Ek en ŉ vriendin het saamgekom om te sing soos ons baie keer vantevore al gedoen het. Ek het grootgeword met Bruce Springsteen in die huis – my ma is veral ŉ groot aanhanger. Toe ons die video daarvan op Facebook gedeel het nes ons talle kere vantevore gedoen het, was daar aanvanklik ŉ paar positiewe kommentare en kyke, maar niks buitengewoons nie,” vertel hy. Hy vertel die video het egter soos ŉ veldbrand op sosiale media versprei teen die tyd dat hy die volgende oggend opgestaan het. “Ek kon dit nie glo nie. Daar was derduisende kyke en die video is ongelooflik baie gedeel – ek was uit die veld geslaan.” Schwartz is kort daarna deur Bok Radio vir ŉ onderhoud genooi waarna die platemaatskappy Select Musiek regstreeks vir hom ŉ platekontrak aangebied het. Die sanger se debuutalbum word op 1 September vrygestel. Dié album bestaan meestal uit liedjies wat hy self geskryf het, hoewel Neil Schoombie onder meer ook vir die album help skryf het. “Ek is baie dankbaar oor hoe vinnig dinge gebeur het. Ek spot altyd en sê as ek geweet het dat die video so goed sou vaar, sou ek beter aangetrek het. Ek was ook maar net ŉ dromer en nou het my drome waar geword. Ek was ŉ ‘kleindorpdromer’ van Despatch wie se drome waar geword het, en daarvoor kan ek net sê dankie.” Schwartz kuier binnekort in die Maroela Media-ateljee vir ŉ volledige onderhoud oor sy debuutalbum.